RESOLUCIÓN do 18 de febreiro de 2008 pola que se convoca un curso básico de capacitación para a categoría de policía dentro do corpo da policía local.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 25/02/2008

Dentro das actividades programadas para o ano 2008, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a celebración dun curso básico de capacitación para a categoría de policía dentro do corpo da policía local, segundo o previsto no artigo 35.2º da Lei 4/2007, do 20 de abril, de coordinación das policías locais, que deberá desenvolverse conforme as seguintes bases:
Obxectivos.
O curso ten por obxectivos dotar os policías dunha formación teórico-práctica que complemente os coñecementos adquiridos na súa preparación das correspondentes probas de oposición, facilitándolles a competencia e capacidade necesarias para o posterior desempeño da súa actividade profesional.
Destinatarios.
O curso vai dirixido a todas aquelas persoas que superaron recentemente as correspondentes probas de acceso á categoría de policía dos diferentes concellos de Galicia.
Inscrición.
A inscrición dos participantes será totalmente gratuíta, debéndose comunicar esta antes do 28 de febreiro para efectuar a correspondente reserva de praza.
Prazas.
Sen límite.
Solicitudes.
1. Os concellos que se atopen nesta situación deberán remitir un escrito á Academia Galega de Seguridade Pública solicitando a participación no curso, no que figure a lista de persoas que superaron as correspondentes probas de oposición á categoría de policía e cubrir o anexo con todos os datos nel reflectidos, para efectuar a correspondente reserva de praza.
2. O prazo para a remisión de escritos rematará o día 28 de febreiro de 2008.
3. Os escritos deberán enviarse á Academia Galega de Seguridade Pública: avenida da Cultura, s/n, 36680 A Estrada. Previamente remitiranse por fax para axilizar os correspondentes trámites.
Contido e duración.
O curso desenvolverase na Academia Galega de Seguridade Pública en sesións de mañá e tarde, de luns a venres, e nel trataranse entre outros os seguintes módulos:
-Misión e funcións policiais.
-Policía de protección e seguridade.
-Policía de tráfico e transporte.
-Policía xudicial e de investigación.
-Policía administrativa.
-Módulo transversal.
-Módulo profesional: formación en centros de traballo (concellos).
O curso terá unha duración de nove meses, seis de formación teórica na Academia Galega de Seguridade Pública e tres de prácticas nos respectivos concellos de procedencia.
Datas.
O curso desenvolveráse en datas do 3 de marzo ao 31 de outubro de 2008.
O horario será de 9.00 a 20.00 horas.
Desenvolvemento do curso.
Os alumnos da Academia Galega de Seguridade Pública durante o seu período de permanencia na mesma rexeranse polo Regulamento de réxime interior desta, publicado no DOG nº 144, do 28-7-1995, aínda vixente.
Certificado.
Para obter o correspondente diploma será requisito indispensable completar tanto a fase de formación teórica, onde o alumno ten que superar todas as materias que figuren no programa, como a fase de prácticas.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 18 de febreiro de 2008.
P.S. (Disp. 1ª Orde 31-1-2008;
DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "03900D015P058.PDF"